
REPUBLIKA E SHQIPËRISË

KUVENDI

Komisioni për Integrimin Europian

PROCESVERBAL

Tiranë, më 11.04.2018, ora 10:00

Drejton mbledhjen:
Bledar Cuci –N/ kryetar i Komisionit

Rendi i ditës: 

1.Miratimi i Kalendarit të Komisionit të Integrimit Europian për periudhën 9 - 27 prill 2018 

2.Shqyrtimi i Planit te veprimit të Kuvendit të Republikës së Shqipërisë për zbatimin rezolutës “Për objektivat e zhvillimit të qëndrueshëm të Agjendës 2030 të Shteteve Anëtare të Kombeve të Bashkuara (OZHQ 2030)

3.Shqyrtimi i projektligjit “Për ratifikimin e marrëveshjes së financimit, ndërmjet Republikës së Shqipërisë, Republikës së Italisë dhe Komisionit Evropian, për programin Interreg V-B Adriatiko-Jonian (ADRION) 2014-2020”

3.Të tjera.
Marrin pjesë:

 Bledar Çuçi, Fatmir Velaj, Elisa Spiropali, Musa Ulqini, Ilir Pendavinji, Arben Kamami, Klodiana Spahiu, Taulant Balla, Eglantina  Gjermeni .

Mungojnë: Genc Pollo, Monika Kryemadhi, Sadri Abazi, Aldo Bumçi, Vangjel Dule,Grida Duma, Jorida Tabaku,Vikror Tushaj.

Të ftuar:
Gazmend Barbullushi - Sekretar i Përgjithshëm në Ministrinë për Europën dhe Punët e Jashtme
Armand Skapi - Drejtor në Ministrinë për Europën dhe Punët e Jashtme
Arjan Polena - Specialist në Ministrinë për Europën dhe Punët e Jashtme

HAPET MBLEDHJA

Bledar Çuçi – Mirëdita!
Fillojmë mbledhjen e Komisionit për Integrimin Europian. 
Në rendin e ditës kemi:

 Miratimin e kalendarit të Komisionit të Integrimit Europian për periudhën 9-27 prill 2018; 
Shqyrtimin e planit të veprimit të Kuvendit të Republikës së Shqipërisë për zbatimin e rezolutës “Për objektivat e zhvillimit të qëndrueshëm të Agjendës 2030 të shteteve anëtare të Kombeve të Bashkuara (OZHQ 2030); 

Shqyrtimin e projektligjit “Për ratifikimin e marrëveshjes së financimit ndërmjet Republikës së Shqipërisë, Republikës së Italisë dhe Komisionit Europian për programin Interreg V-B Adriatiko-Jonian, (ADRION) 2014-2020””.
Të tjera.

A jeni dakord me rendin e ditës? Dakord.
Të ftuar për ditën e sotme kemi: 

Gazmend Barbullushi, sekretar i Përgjithshëm nga Ministria për Europën dhe Punët e Jashtme.  Gentian Xhaxhiu, Armand Skapi, Dedë Kasneci, ekspert ligjor për çështjet e acquis, i cili do të asistojë komisionin për dy çështjet e fundit. 
Fillojmë me pikën e parë të rendit të ditës. A jeni dakord me kalendarin e komisionit për periudhën 9-27 prill 2018?
A keni vërejtje? Kundër? Abstenime? Nuk ka. 

Miratohet. 

Kalojmë te pika e dytë e rendit të ditës.  Shqyrtimi i planit të veprimit të Kuvendit të Republikës së Shqipërisë për zbatimin e rezolutës “Për objektivat e zhvillimit të qëndrueshëm të Agjendës 2030 të shteteve anëtare të Kombeve të Bashkuara (OZHQ 2030). 

Ky është një plan që në fakt është hartuar nga ne. Besoj se e keni lexuar të gjithë. Kjo është shpërndarë nëpërmjet postës elektronike tek të gjithë anëtarët. Në qoftë se ka ndonjë vërejtje... Gjithsesi plani i veprimit deri sa të marrë formën përfundimtare, do t’u nënshtrohet edhe komisioneve të tjera. Pra, do të marrim mendime edhe nga komisionet e tjera. Klodi ka qenë shumë në brendësi të të gjithë agjendës për këtë  çështje. Na duhet të caktojmë një koordinator si komision, ashtu sikundër të gjitha komisionet caktojnë nga një koordinator. Mendoj se në këtë rast koordinator lamë zotin Arben Kamani. 
A  jeni dakord që të jetë koordinator për këtë çështje? 
Bashkë me koordinatorin...  Në qoftë se nuk keni vërejtje paraprake, unë thashë se ky është një dokument që do të qarkullojë tek të gjitha komisionet dhe do të na vijë edhe me vërejtjet tona, edhe vërejtjet që do vijnë nga komisionet. Por gjithsesi ne na duhet ta miratojmë sot. 
A ka ndonjë vërejtje për shqyrtimin e planit të veprimit të Kuvendit të Republikës së Shqipërisë për zbatimin e rezolutës “Për objektivat e zhvillimit të qëndrueshëm të Agjendës 2030 të shteteve anëtare të Kombeve të Bashkuara (OZHQ 2030)? 

Kush është pro? Kundër? Abstenime? Nuk ka.

Miratohet.

Kalojmë te pika e tretë e rendit të ditës. 

Shqyrtimi i projektligjit “Për ratifikimin e marrëveshjes së financimit ndërmjet Republikës së Shqipërisë, Republikës së Italisë dhe Komisionit Europian për programin Interreg V-B Adriatiko-Jonian, (ADRION) 2014-2020””.

Fillimisht të dëgjojmë përfaqësuesit e qeverisë, zotin Barbullushi.
Gazmend Barbullushi – I nderuar zoti kryetar,

Anëtarë të këtij komisioni të nderuar, 
Jam këtu për të prezantuar projektligjin e paraqitur për ratifikimin e marrëveshjes së financimit ndërmjet Shqipërisë, Italisë dhe Komisionit Europian për programin Interreg V-B Adriatiko-Jonian, (ADRION) 2014-2020. Këtu më shoqërojnë drejtori i Drejtorisë për të Drejtën Ndërkombëtare,   si dhe specialisti pranë sektorit të Bashkëpunimit Territorial në Drejtorinë e Fondeve, zoti Arjan Polena.
Marrëveshja në fjalë është iniciuar nga ministria që përfaqësoj dhe miratuar në parim nga Këshilli i Ministrave me vendimin nr.533 të vitit të kaluar. Për palën shqiptare është nënshkruar nga ministri për Europën dhe Punët e Jashtme në dhjetor të vitit të kaluar. Programi ADRION financohet nga një grant i BE-së i akorduar përmes Fondit Europian për Zhvillimin Rajonal dhe instrumentit të asistencës para anëtarësimit ose siç quhet ...

Ka një buxhet total, për të gjitha vendet, prej 118 milionë eurosh, nga të cilat fondet e IPA-s, ku ne jemi përfitues të drejtpërdrejtë, janë 15,7 milionë euro. 

Vendet pjesëmarrëse në program janë 4 vende anëtare të BE-së: Italia, Sllovenia, Greqia dhe Kroacia, si dhe 4 vende kandidate apo kandidatë potencialë, si: Shqipëria, Bosnja, Mali i Zi dhe Serbia. 

Qëllimi kryesor i programit është të japë kontribut në zhvillimin e hapësirave të këtyre shteteve pjesëmarrëse në kuadër të strategjisë së BE-së për rajonin Adriatiko-Jonian. 

Ky zhvillim kurdoherë duhet të marrë parasysh mbrojtjen e pasurive natyrore, kulturore dhe potencialit njerëzor në rajon. Pritshmëria ndaj programit është i vetmi impakt domethënës dhe pozitiv në ekonominë rajonale të kësaj hapësire. 
Programi do të financojë ndërhyrjen në 4 drejtime prioritare, me qëllim hartimin e politikave dhe veprimeve të koordinuara në hapësirën ku do të zbatohet. Këto drejtime janë mbështetja e sistemeve inovative rajonale në zonën Adriatiko-Joniane, qëndrueshmëria dhe mbrojtja e aseteve natyrore dhe kulturore të rajonit, përmirësimi i ndërlidhjeve apo konektiviteteve në rajon, si dhe mbështetja e drejtpërdrejtë e strategjisë për Adriatikun dhe Jonin. 

Me ratifikimin e marrëveshjes mundësohet zbatimi i përbashkët i projekteve mes 8 vendeve pjesëmarrëse. Përfituesit e tyre, domethënë nga këto 8 vende, do të shkëmbejnë njohuri dhe përvoja në këtë bashkëveprim, si dhe do të krijohen kushtet për të prodhuar rezultate pozitive në sektorin socioekonomiko-mjedisor. Edhe përfituesit shqiptarë në këtë program do të kenë hapësirat e tyre për zgjerimin e rrjetit të bashkëpunimit me partnerët e tjerë nga vendet anëtare dhe vendet e IPA-s, si dhe përthithjen e eksperiencave të vlefshme në zbatimin e projekteve ku marrin pjesë. 

Kam dy fjalë edhe për situatën aktuale. 
Thirrja e parë për projektpropozimet është lançuar dhe  mbyllur tashmë në mes të vitit 2016. Ajo rezultoi me 22 projekte me përfitues shqiptarë, të cilët tashmë janë në prag të lidhjes së kontratave. 
Në grupin e projekteve fituese ka 73 partnerë nga vendet e IPA-s, nga të cilat 26 janë nga Shqipëria. Në fakt, në rajonin e afërt, le të themi se Shqipëria shënon numrin më të lartë krahasuar me vendet e tjera të partnerëve që kanë marrë pjesë. Ky është një lajm i gëzueshëm. Theksojmë se përfitues në këtë program nuk do të jenë vetëm institucionet shtetërore, buxhetore, por dhe organizata e shoqata të tjera jofitimprurëse. Aktualisht, programi ADRION ka lançuar thirrjen e dytë (në fakt, aktiviteti është sot, po zhvillohet) për projektpropozime, e cila do të qëndrojë e hapur deri në mes të muajit qershor.

Vendi ynë do të përfitojë nga fondet IPA, siç e thashë dhe më lart, të cilat, sipas skemës së tij, ndahen mes 4 vendeve përfituese të këtij instrumenti. 

Si dhe më sipër, shuma në total për këto 4 vende për periudhën e programit do të jetë 15,6 milionë euro.

Të nderuar deputetë,

Kjo ishte një paraqitje e shkurtër e projektligjit dhe programit Interreg V-B Adriatiko-Jonian.

Ju falënderoj për vëmendjen!

Bashkë me kolegët, jemi këtu për çdo pyetje apo kërkesë për informacion që mund të keni.

Bledar Çuçi – Faleminderit, zoti Barbullushi!

Përpara se të kalojmë te pyetjet ose diskutimet nga kolegët, do të doja t’i jepja fjalën edhe zotit Kasneci, për të na thënë nëse është në përputhje me të gjithë pjesën e acquis dhe çështje të tjera, që lidhen me integrimin europian, me integrimin e Shqipërisë në Europë.

Faleminderit!

Dedë Kasneci – Faleminderit, zoti drejtues i mbledhjes!

Projektligji “Për ratifikimin e marrëveshjes së financimit, ndërmjet Republikës së Shqipërisë, Republikës së Italisë dhe Komisionit Europian, për programin Interreg V-B Adriatiko-Jonian (ADRION) 2014-2020”, nuk synon të përafrojë ndonjë akt  të veçantë të legjislacionit të Bashkimit Europian.

Pavarësisht kësaj, ky projektligj është në përputhje me nenin 112 dhe 113 të MSA-së, që parashikojnë se Shqipëria mund të marrë asistencë financiare nga Bashkimi Europian, në formë granti dhe huaje. Gjithashtu, është në përputhje me nenin 8, pika 6 të marrëveshjes kuadër, që është lidhur ndërmjet Komisionit Europian dhe Republikës së Shqipërisë, për zbatimin e IPA II, e cila parashikon se rregullat për zbatimin e programit të bashkëpunimit transkombëtar dhe ndërrajonal, të cilat krijohen dhe zbatohen ndërmjet shteteve anëtare të BE-së dhe vendeve përfituese të IPA II, në kuadër të rregullores së bashkëpunimit territorial europian ose siç quhet ndryshe rregullorja ETC, pra European Territorial Cooperation, përcaktohen në programin e bashkëpunimit përkatës, në rastin konkret, shtojca I e marrëveshjes, si dhe nëse është e nevojshme, në marrëveshjen e financimit ndërmjet Komisionit Europian, qeverive të vendeve të treta në fjalë, në rastin konkret, Shqipëria, dhe shteteve anëtare të BE-së, në rastin konkret Italia, ku ngrihet edhe autoriteti menaxhues i programit të bashkëpunimit.
Gjithashtu, projektligji i paraqitur, për ratifikimin e marrëveshjes, është në përputhje edhe me nenin 9, pika 3, të rregullores IPA II, që parashikon se fondet IPA mund të kontribuojnë për të financuar programe ose masa të bashkëpunimit transkombëtar dhe ndërrajonal, që janë krijuar dhe zbatohen në kuadër të Fondit Europian për Zhvillimin Rajonal.

Faleminderit! 

Bledar Çuçi – Faleminderit, zoti Kasneci!

Para se t’ua kaloj fjalën kolegëve, kam një pyetje për zotin Barbullushi, por edhe për pjesëtarët e tjerë të ministrisë. 

Nuk e kam kuptuar faktin se ne miratojmë në 2018-n, një program, që fillon nga 2014-a, 2014-2020. 


Mund të na e shpjegoni pse ratifikojmë një marrëveshje në parlament, për një program që ka filluar në 2014-n?

Çfarë force juridike ka marrëveshja, për t’u shtrirë në një kohë përpara ratifikimit të saj? Apo është titulli i madh “2014-2020” dhe është vetëm për një pjesë të...? 

Është prapë edhe kjo 2017-a, se e lexova, por edhe kjo është për 2017-n. Ne jemi në 2018-n. 

A ka kjo ndonjë pasojë në ecuri? 

Dua një shpjegim sa më të kuptueshëm, të lutem, jo me shumë terma!

Faleminderit!

Gazmend Barbullushi – Strategjia është e vitit 2014. Mbulon këtë periudhë, deri në 2020-n. Është një strategji e Bashkimit Europian. E tillë është ritmika e marrëveshjeve që zbatohen.

(Ndërhyrje pa mikrofon)

Në rregull.

Më falni!

Kjo marrëveshje është miratuar nga Këshilli i Ministrave. Është firmosur vjet. Jemi brenda ritmikës normale të përmbylljes së këtyre marrëveshjeve. Të tilla janë edhe me vendet e tjera në rajon. 

(Ndërhyrje pa mikrofon)

Bledar Çuçi – Mund të modifikohet titulli në raste të tilla? 

Për shembull, të thuhet:“Miratohet marrëveshja e financimit për fazën 2017-2020, e një programi Interreg, 2014-2020”. Domethënë, ta vendosim që t’i flasë sa më shumë kohës kur ne e miratojmë, sepse duket gjithmonë...Të miratosh një marrëveshje, që përfshin kohën 2014-2020 dhe ta ratifikosh në 2018-n, gjithmonë është nonsens, për këdo që e sheh, por edhe për ne që jemi këtu, besoj edhe për të gjithë kolegët, që nuk e kanë...

(Ndërhyrje pa mikrofon)

Në raste të tilla, a mund të modifikohet të paktën titulli i projektligjit, i marrëveshjes, ku të vendoset qartë, që në titull, që kemi të bëjmë me një fazë, që i takon nga dita që ratifikohet e më pas, jo nga 2014-a, gjëra që tashmë janë të bëra dhe të kontraktuara, ndoshta edhe të zbatuara?

(Ndërhyje pa mikrofon)

Armand Skapi – Një sqarim të vogël. 

Kjo marrëveshje është miratuar që në 2014-n, por ngaqë janë 8 vende pjesëmarrëse, normalisht, zgjat si procedurë. Qoftë edhe teksti i marrëveshjes zgjat të paktën 1 vit. Kështu që prandaj ka këto lloj vonesash. 

Arjan Polena  Domethënë ngelemi te ritmika normale e marrëveshjeve të tilla, që...

(Ndërhyrje pa mikrofon)

Bledar Çuçi – Nga kolegët kush ka pyetje?

Diskutime? Nuk ka.

Kalojmë te miratimi.

Kush është dakord në parim me projektligjin “Për ratifikimin e marrëveshjes së financimit, ndërmjet Republikës së Shqipërisë, Republikës së Italisë dhe Komisionit Europian, për programin Interreg V-B Adriatiko-Jonian (ADRION) 2015-2020”? Kundër? Abstenim? Nuk ka.

Kalojmë në miratimin nen për nen.

Neni 1.

Kush është pro? Kundër? Abstenim? Nuk ka.

Neni 2. 

Kush është pro? Kundër? Abstenim? Nuk ka.

E hedhim në votim në tërësi.

Kush është pro në të tërësi për projektligjin “Për ratifikimin e marrëveshjes së financimit, ndërmjet Republikës së Shqipërisë, Republikës së Italisë dhe Komisionit Europian, për programin Interreg V-B Adriatiko-Jonian (ADRION) 2015-2020”? Kundër? Abstenim? Nuk ka.

Kaloi edhe pika e tretë e agjendës.

Ka njeri për të diskutuar për çështje të tjera?  Nuk ka.

Këtu përfundon edhe mbledhja e Komisionit për Integrimin Europian.

Faleminderit!

Për mbledhjen tjetër do të lajmëroheni përmes postës elektronike.

                                         MBYLLET MBLEDHJA

